Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од А. Д. од Скопје поднесена против Решение на Министерството за одбрана, по предметот Барање за пристап до информации од јавен карактер, на 17.12.2024 година, го донесе следното

**Р Е Ш Е Н И Е**

1. Жалбата изјавена од А. Д. од Скопје поднесена против Решение на Министерството за одбрана бр.09-3684/2 од 28.11.2024 година, заведена во Агенцијата под бр.08-334 на 02.12.2024 година, по предметот Барање за пристап до информации од јавен карактер, **СЕ УВАЖУВА.**

**2. Решението на Имателот на информации бр. 09-3684/2 од 28.11.2024 година СЕ ПОНИШТУВА.**

1. **Предметот се враќа на повторно постапување пред првостепениот орган.**
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## А. Д. од Скопје, на 18.11.2024 година поднел Барање за пристап до информации од јавен карактер до Министерството за одбрана, со кое побарал по е-маил да му се достави фотокопија или електронски запис од следната информација:

„Фотокопии од записниците од кадровските совети на ниво бригада или повисоко со кои се предлага порано (предвремено) унапредување на Сашко Лавчиски од бригаден генерал во генерал-мајор, согласно одредбите и постапката утврдени во член 61 од Законот за служба во Армијата на Република Северна Македонија“.

Постапувајќи по ова Барање, Имателот на информации на 28.11.2024 година, му доставил на Барателот Решение бр.09-3684/2 од 28.11.2024 година со кое Барањето на Барателот се одбива во целост. Во Решението е наведено: „Согласно член 87 од Законотза служба во Архивата на Република Северна Македонија, Кадровскиот совет е советодавно тело на воениот старешина – командант на баталјон, нему рамен или повисок воен старешина, на кое се разгледуваат кадровски прашања за активниот воен персонал и цивилниот персонал (поставување, упатување на работа, застапување, разрешување од должност поради стручно оспособување и усовршување, разрешување од должност поради боледување и лекување, разрешување од должност поради враќање во цивилен живот, преместување, упатување на школување, односно стручно оспособување и усовршување и други односи во службата) и се дава мислење на надлежниот старешина за тие прашања. Со оглед на фактот дека горенаведените прашања се директно поврзани со Актот на формацијата на Армијата која е класифицирана со степен на класификација „Строго доверливо“, записниците на Кадровскиот совет во ГШ на Армијата, истиот така содржат класифицирани информации и се класифицирани со степен на класификација „Доверливо“. Напоменување дека ваква обврска за класификација на овој документ произлегување од Законот за класифицирани информации.“

Незадоволен од наведеното Решение, Барателот на информации на 02.12.2024 година поднесе Жалба до Агенцијата, заведена во архивата на Агенцијата под бр.08-334. Во Жалбата е наведено дека “…Имателот, освен наративното објаснување, не доставува и доказ дека бараниот документ е класифициран (на пример, факсимил од документот од кој недвосмислено може да се утврди дека бараната информација е со степен на класификација, без да се откријат детали за содржината за класифицираната информација)...“

Агенцијата со електронски допис бр. 08-334 од 02.12.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 16.12.2024 година до Агенцијата преку е-маил достави допис бр.09-3684/3 од 10.12.2024 година, заведен во Агенцијата под бр.08-334. Во Одговорот е наведено: „... Во однос на барањето од именуваниот за пристап до информации од јавен карактер, со кое побарува фотокопии од записниците од кадровските совети на ниво бригада или повисоко со кои се предлага порано ( предвремено) унапредување на Сашко Лафичиски од бригаден генерал во генерал-мајор, согласно одредбите и постапката утврдена во член 61 од Законот за служба во Армијата на Република Северна Македонија, по направената повторна и детална правна проценка на предметното правно прашање, утврдено е дека именуваниот побарува да му биде доставена информација која според закон е степенувана со степен на класификација „Доверливо“..Со оглед на фактот дека горенаведените прашања се директно поврзано со Актот за измени и дополнување на Одлуката за организација и формација на Армијата „Д“ број 06-333/2 од 16.12.2022 година и Актот за измени и дополнување на Одлуката за организациско-формациски промени во Армијата „Д“....која е класифицирана со степен на класификација „Доверливо“, записниците на Кадровскиот совет во ГШ на Армијата, исто така содржат класифицирани информации и се класифицирани со степен на класификација „Доверливо“...Во однос на наводите во жалбата каде жалителот се повикува на член 6 став 4 од Законот за пристап до информации од јавен карактер, каде е предвиден исклучок и бара објавување само на дел од класифицираната информација напоменуваме дека согласно член 8 став 3 од Законот за класифицирани информации, откривањето на информацијата која е класифицирана со степен „Доверливо“ е од значење за Армијата, односно одбраната и неовластено откривање на истото би предизвикало сериозна штета за важните интереси на Република Северна Македонија.“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението го поништи и предметот го врати на повторно постапување пред првостепениот орган,** поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации не постапил целосно по Барањето на Барателот согласно одредбите на Законот за слободен пристап до информации од јавен карактер, поради следните причини:

Во член 6 став 1 алинеја 1 од Законот за слободен пристап до информации од јавен карактер, е утврдено дека „информација која врз основа на закон претставува класифицирана информација со соодветен степен на класификација“. Но во став 3 од истиот член се вели: „По исклучок од ставот 1 на овој член имателите на информации ќе одобрат пристап до информација, по задолжително спроведениот тест на штетност со кој ќе се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата.“

Тоа значи дека исклучоците од член 6 став 1 не се апсолутни и во одредени случаи, по спроведен тест на штетност може да се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата.

Во конкретниот случај, Имателот на информации со оспореното Решение со основ дека бараната информација е класифицирана информација со степен на класификација „доверливо“ согласно Законот за класифицирана информација, бил должен да постапи и согласно член 3 точка 6 и член 6 став 3 од Законот за слободен пристап до информации од јавен карактер, како задолжителна постапка при одбивање на пристапот до бараната информација, со кое се утврдува дека со објавувањето на таквата информација последиците врз интересот кој се заштитува се поголеми од јавниот интерес.

Исто така, доколку бараните информации претставуваат класифицирана информација при повторното постапување Имателот на информации е должен до Агенцијата да достави доказ од кој би бил видно дека бараните информации претставуваат исклучок од Законот, односно дека се означени како строго доверливи согласно Законот за класифицирани информации („Сл.Весник на Република Северна Македонија“ бр.275/2019), со ознака дека се строго доверливи и датум на класификација и евентуално декласификација или рекласификација на истиот.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

.